Batwoman is eerste gay superheldin in eie TV-reeks | Netwerk24
Batwoman is eerste gay superheldin in eie TV-reeks
Die Australiese aktrise Ruby Rose (32) het die hoofrol gekry om die eerste lesbiese Batwoman in ’n televisiereeks te vertolk.
Sy het Dinsdag op Instagram gesê van haar kinderdae af was dit haar droom om hierdie rol te kan speel. Sy is verheug en opgewonde, maar ook senuweeagtig.
Sy het aan die vermaaktydskrif Variety gesê sy sou wat wou gee om ’n gay karakter in ’n televisiereeks te kon sien toe sy ’n jong lid van die LGBT-gemeenskap geword het. Sy het altyd alleen en uitgesluit gevoel omdat gay mense nie in reekse verteenwoordig is nie.
Ruby Rose Foto: Getty Images
Batwoman het vir die eerste keer in 1956 in DC-strokies verskyn as Kathy Kane, wat moontlik in ’n verhouding met Batman is. In 2006 is die karakter herskep as Kate Kane, ’n gay karakter van Joodse afkoms.
Volgens Variety sal die nuwe Batwoman afgesien van gay, ook ’n hoogs opgeleide straatvegter wees met ’n passie vir sosiale geregtigheid en wat haar mond vir niks hou nie.
Die nuwe reeks sal uitgesaai word op The CW, die Amerikaanse netwerk wat ook ander superheld-reekse soos Arrow, The Flash en Supergirl uitsaai.
Rose sal in die Kersseisoen haar debuut as die karakter in ’n oorbruggingsepisode in Arrowverse maak.
Die aktrise was voorheen te sien in Netflix se tronkdrama Orange is the New Black en sy is nou te sien in die spanningsriller The Meg oor ’n prehisotriese haai wat sy terugkeer maak. Dit begin vandeesweek in teaters wys.
Die eerste episode van die Batwoman-reeks sal in 2019 die eerste keer gewys word.
Meer oor: Ruby Rose